خالِدہ ضِیا

بیگم خالِدہ ضِیا (پٲدٲیِش: خالِدہ خانم پوتول؛ 15 اَگَست 1946 - 30 دَسَمبَر 2025) اوس اَکھ بنگلہ دیشی سیاست دان یٔمؠ 1991 پیٹھٕ 1996 تام تہٕ پتہٕ 2001 پیٹھٕ 2006 تام بنگلہ دیشُک ؤزیٖر اعظم سٕندِ حثیتہٕ خدمات انجام دِژ۔ سۄ ٲس بینظیر بھٹو پتہٕ بنگلہ دیشٕچ گۄڈٕنِچ زنانہٕ وزیر اعظم تہٕ مسلم دنیاہٕچ دوٚیِم زنانہٕ وزیر اعظم۔ یہِ ٲس بنگلہ دیش کِس سٲبقہٕ صدر تہٕ فوجی کمانڈر ضیا الرحمان سٕنٛز خانٛداریٚنؠ۔ سۄ ٲس 1984 پؠٹھٕ بنگلہ دیش نیشنلسٹ پارٹی (بی این پی) ہٕنٛز چیئرپرسن۔

بؠمٲرؠ تہٕ موتھ
ضیا ٲس 2021 پیٹھٕ بۄکہٕ وچن ہٕنٛزِ دٲیمی بیمارِی، کرٛیٚہنہِ مازس مٔنٛزِ بیمارِی، بیٚٹھیٖک ہیموگلوبِن (unstable hemoglobin)، شُگر، رِہ، تہٕ وٲنسہِ سٟتؠ وابستہٕ باقٕے پیچیدگِین مَنٛز مُبتلا۔ اپریل 2021 مَنٛز گٔیہِ ضیا سٕنٛدِس گَرَس مَنٛز واریاہَن سٹاف ارکانَن کووِڈ 19 پازیٹیو ٹیسٹ۔ ضیا تہِ آو وایرَس لوٚگمُت، مگر تٔمِس ہٲو نہٕ کانٛہہ علامات تہٕ پتہٕ گٔیہِ صحت یاب ۔ 28 نَوَمبَر کوٚر ضیا سٕنٛدِ ییٚلاجہٕ خٲطرٕ بناونہٕ آمٕتؠ میڈیکل بورڈن اعلان زِ سۄ ٲس کرٛیٚہنہِ ماز سِروسِس مَنٛز مُبتلا۔ عدالتَن کٔر أمِس نیٚبرِم مُلکَس مَنٛز طبی دیکھ بال حٲصِل کرنٕچ اِجازت دِنٕچ درخاستَس نَکار ۔ ضیاہس آو 27 اپریل پؠٹھ 19 جون 2021، 12 اکتوبر-3 نَوَمبَر 2021 تہٕ بییہِ 14 نَوَمبَر 2021 پتہٕ ڈھاکہ کِس ایور کیئر ہسپتالس مَنٛز ییٚلاج کرنہٕ۔ 9 جَنؤری 2022 آو ضیا کورونری کیئر یونٹ (سی سی یو) پؠٹھٕ تبدیٖل کرنہٕ۔

7 جَنؤری 2025 گوٚو ضیا قطرٕکؠ امیر شیخ تمیم بن حماد الثانی سٕنٛدِ طرفہٕ طبی ییٚلاج کرنہٕ باپتھ سوزنہٕ آمٕژ أکِس خصوٗصی ایئر ایمبولینسَس مَنٛز لندن۔ 8 جَنؤری 2025 آو ضیا لندن کلینکَس مَنٛز دٲخٕل کرنہٕ۔

23 نَوَمبَر 2025 آو ضیاء "انتہٲیی تشویشناک" حالتس مَنٛز ہسپتالَس مَنٛز دٲخٕل کرنہٕ تہٕ آیہِ ایور کیئر ہسپتال ڈھاکہ نِنہٕ۔ 1 دَسَمبَر 2025 کوٚر حکوٗمتَن سۄ وی وی آئی پی قرار تہٕ کٔرٕن أمؠ سٕنٛزِ حِفاظتہٕ باپتھ خصوٗصی سیکورٹی فورس تعینات۔ 30 دَسَمبَر 2025 کوٚر بی این پی یَن اعلان زِ ضیا گُزرے ایور کیئر ہسپتالَس مَنٛز واریاہَس کالَس بؠمارِ کِنہِ ۔ سۄ آیہِ دٔیمہِ دۄہ بیت المکرم قومی مسجدِ ہٕنٛدِس خطیب مفتی محمد عبدالملک سٕنٛدِ دٔسؠ کٔرمٕژ سرکٲری جنازٕ پتہٕ ضِیا اُدیانس مَنٛز پننِس خانٛدار ضیا الرحمان سٕنٛزِ قبرِ نِش دفن کرنہٕ۔

حَوالہٕ

زٲژ:بَنٛگلہ دیٖشی سِیاسَتھ دان
زٲژ:2026 وَفات